ΧΑΙΡΕΤΙΣΜΟΣ ΤΗΣ ΕΝΩΣΗΣ ΚΟΙΝΟΤΗΤΩΝ ΚΥΠΡΟΥ
ΣΤΗ ΓΕΝΙΚΗ ΣΥΝΕΛΕΥΣΗ ΤΗΣ ΕΝΩΣΗΣ ΔΗΜΩΝ ΚΥΠΡΟΥ
27 ΝΟΕΜΒΡΙΟΥ 2018
Είναι με ιδιαίτερη χαρά που χαιρετίζω σήμερα τη Γενική Συνέλευση της Ένωσης Δήμων Κύπρου, που πραγματοποιείται σε μια κρίσιμη περίοδο για τη διαμόρφωση του θεσμικού πλαισίου της Τοπικής Αυτοδιοίκησης.
Να μου επιτραπεί να καλωσορίσω ιδιαίτερα τον Πρόεδρο της ΚΕΔΕ κ. Γεώργιο Πατούλη και τον Πρόεδρο της Ένωσης Περιφερειών Ελλάδας, κ. Κωνσταντίνο Αγοραστό, ευχόμενος όπως η Εθνική προσπάθεια για την αναπτυξιακή επανεκκίνηση και το θεσμικό εκσυγχρονισμό της χώρας, μέσα από ένα νέο μοντέλο οργάνωσης με ισχυρή Τοπική και Περιφερειακή Αυτοδιοίκηση, να στεφθεί με επιτυχία.
Η Γενική Συνέλευση πραγματοποιείται σε μια περίοδο έντονων προβληματισμών για το ρόλο και τη μορφή των Οργανισμών Τοπικής Αυτοδιοίκησης. Αναμφίβολα ο θεσμός χρειάζεται αναβάθμιση και εκσυγχρονισμό, προκειμένου να βελτιωθεί, με τελικό στόχο βέβαια την πιο αποτελεσματική λειτουργία του και την παροχή καλύτερων και περισσότερων υπηρεσιών στους πολίτες, ταχύτερα, με χαμηλότερο κόστος και καλύτερη ποιότητα.
Η Ένωση Κοινοτήτων, μελετημένα και τεκμηριωμένα, υιοθέτησε το μέτρο της ενίσχυσης των συμπλεγμάτων παροχής υπηρεσιών. Σταθερά και αταλάντευτα, έχοντας την στήριξη και υποστήριξη όλων των Μελών μας, παραμένουμε σε αυτή τη θέση. Με αυτό τον τρόπο μεγιστοποιούνται τα οφέλη προς το πολίτη και ελαχιστοποιείται το κόστος. Στα πλαίσια αυτής της πολιτικής, οι Κοινότητες είναι πανέτοιμες για περαιτέρω ενίσχυση σε θεσμοθετημένο πια επίπεδο των μεταξύ τους συνεργασιών. Τα συμπλέγματα υπηρεσιών, αποτελούν τη λύση για μείωση του κόστους και βελτίωση των παρεχομένων υπηρεσιών αλλά η διεξαγωγή μελέτης βιωσιμότητας των συμπλεγμάτων αυτών, θεωρήθηκε αναγκαία, έτσι που να απαντηθούν κρίσιμα ερωτήματα που αφορούν την επιτυχή εισαγωγή του θεσμού.
Με τη σύμφωνη γνώμη του Υπουργού Εσωτερικών και έχοντας έτσι τη στήριξη του καθ΄ ύλην αρμόδιου Υπουργείου, η Ένωση Κοινοτήτων προχώρησε, τηρώντας τις νόμιμες διαδικασίες, σε ανάθεση της μελέτης στο διεθνή Ελεγκτικό Οίκο PwC. Η μελέτη ολοκληρώθηκε και μας παραδόθηκε τον Απρίλιο του 2018.
Να μου επιτρέψετε να αναφέρω τα κύρια συμπεράσματα της που είναι:
Η εγκαθίδρυση 37 Συμπλεγμάτων Υπηρεσιών Κοινοτήτων, στα οποία υποχρεωτικά θα ενταχθούν και οι 350 Κοινότητες, όμορες και με τα ίδια ιδιαίτερα χαρακτηριστικά, δημιουργώντας έτσι 37 νέες οντότητες Δημοσίου Δικαίου. 
Τα νέα Συμπλέγματα Υπηρεσιών θα βελτιώσουν τις παροχές υπηρεσιών προς τους κατοίκους, θα βοηθούν τις Κοινότητες να ανταποκρίνονται καλύτερα στις απαιτήσεις του κράτους και τω πολιτών, διατηρώντας παράλληλα τον χαρακτήρα και την οντότητα τους. Επιπλέον, τα νέα Συμπλέγματα Υπηρεσιών θα αποκτήσουν νομική υπόσταση.
Οι συμπλεγματοποιημένες υπηρεσίες αναμένεται να μειώσουν τα κόστη των Κοινοτήτων με τη δημιουργία οικονομιών κλίμακας. Στην περίπτωση της μεταφοράς των σκυβάλων τα κόστη ανά υποστατικό των πιο οικονομικών υφιστάμενων Συμπλεγμάτων φαίνεται μέσα από τη μελέτη, να είναι μειωμένα σημαντικά.
Τα νέα Συμπλέγματα Υπηρεσιών θα έχουν μεγαλύτερη διαπραγματευτική δύναμη που αναμένεται να οδηγήσει σε περεταίρω μείωση του κόστους της αποκομιδής και γενικής διαχείρισης των σκυβάλων. Με βάση την αξιολόγηση της λειτουργίας της υπηρεσίας σε υφιστάμενα συμπλέγματα διαφαίνεται εξοικονόμηση μετακίνησης σκυβάλων μέχρι και 20% το οποίο αντιστοιχεί σε περίπου €1.1 εκατομμύρια ευρώ το χρόνο.
Τα χρήματα που θα εξοικονομηθούν από τη συμπλεγματοποίηση των υπηρεσιών θα χρηματοδοτήσουν τον αναπτυξιακό σχεδιασμό των κοινοτήτων.
Οι κύριες υπηρεσίες που αναμένεται να αναλάβει το Σύμπλεγμα είναι: α) Αποκομιδή και γενική διαχείριση σκυβάλων, β) Παροχή λογιστικών υπηρεσιών, γ) Εσωτερικός έλεγχος δ) Τεχνικές υπηρεσίες, ε) Υγειονομικές υπηρεσίες, ζ) Υπηρεσίες ρύθμισης τροχαίας  κίνησης και η) Υλοποίηση αναπτυξιακού σχεδιασμού καθώς και διαχείριση των σκύλων, κάτω υπό προϋποθέσεις τις οποίες έχουμε θέσει.
Με τη συμπλεγματοποίηση των υπηρεσιών, κάθε Κοινότητα θα μπορεί να παρέχει υγειονομικές υπηρεσίες προς τους κατοίκους της, υπηρεσία που στην παρούσα κατάσταση οι πλειοψηφία των Κοινοτήτων δεν μπορούν να αναλάβουν.
Το Γραφειακό προσωπικό θα παρέχει υποστήριξη όσον αφορά την εκτέλεση λογιστικών καθηκόντων τόσο του Συμπλέγματος όσο και των Κοινοτήτων.
Κάθε Σύμπλεγμα θα στελεχώνεται από έναν Διοικητικό Λειτουργό ο οποίος θα είναι υπεύθυνος για τον αναπτυξιακό σχεδιασμό του Συμπλέγματος.
Τα Συμπλέγματα θα υπόκεινται σε εσωτερικό έλεγχο.
Αξιοποιώντας τα πιο πάνω και πάλι με τη σύμφωνη γνώμη του Υπουργού Εσωτερικών και τη στήριξη του Υπουργείου, με τη βοήθεια του Εκτελεστικού Γραμματέα της Ένωσης και τη συνδρομή του Νομικού μας Συμβούλου, διαμορφώσαμε προσχέδιο νομοσχεδίου, το οποίο έχουμε καταθέσει στο Υπουργείο Εσωτερικών, αναμένοντας, αφού τύχει του αναγκαίου νομοτεχνικού  ελέγχου, να κατατεθεί άμεσα στη Βουλή των  Αντιπροσώπων για ψήφιση σε Νόμο.
Θα ήθελα στο σημείο αυτό, να απευθύνω τις ευχαριστίες μας προς τον Υπουργό Εσωτερικών για τη στήριξη του καθώς και προς το Γενικό Διευθυντή και τους Λειτουργούς του Υπουργείου για την άψογη και αποτελεσματική συνεργασία που είχαμε.
Τέλος, θα ήθελα να αναφερθώ στο Νομοσχέδιο που βρίσκεται στη Βουλή για την ίδρυση Επαρχιακών Συμπλεγμάτων και να επαναλάβω τη θέση της Ένωσης, που σήμερα με τα νέα δεδομένα είναι πιο ενισχυμένη, ζητώντας από την Κεντρική Κυβέρνηση, από τη Βουλή και από τα Κόμματα, να λάβουν σοβαρά υπόψη τις θέσεις μας και το Νομοσχέδιο να αποσυρθεί. Δεν επιθυμούμε να μας επιβάλλονται Νόμοι που δεν μπορούμε να εφαρμόζουμε και τελικά αντί λύσεις θα δημιουργήσουν προβλήματα.
Κλείνοντας, θα ήθελα να ευχαριστήσω τον Πρόεδρο της Ένωσης Δήμων για την άψογη συνεργασία των Ενώσεων μας σε θεσμούς όπως η Ακαδημία Τοπικής Αυτοδιοίκησης καθώς και για την κοινή μας προσπάθεια διεύρυνσης του πεδίου συνεργασίας μας που θα είναι προς όφελος του πολίτη.
Εύχομαι κάθε επιτυχία στις εργασίες της Γενικής Συνέλευσης της Ένωσης Δήμων, τα πορίσματα της οποίας θα αναμένουμε με ιδιαίτερο ενδιαφέρον όλοι.
Σας ευχαριστώ.